Bestuurder geskors ná voorval oor tradisionele drag | Maroela Media
Die sentrumbestuurder van Boulders-winkelsentrum in Midrand, Gauteng, is geskors ná hy 'n man in tradisionele Ndebele-drag gevra het om die sentrum te verlaat.
Andrew Konig, uitvoerende hoof van Redefine Property, het gesê die sentrumbestuurder is geskors hangende 'n interne ondersoek. Hy het sy teleurstelling uitgespreek oor die voorval.
Die Boulders-winkelsentrum se bestuur het intussen gesê die gebeure wat by die sentrum ontvou het, is betreurenswaardig. "Dit is baie belangrik dat ons, as Redefine, die geleentheid gebruik om elke Suid-Afrikaner se reg tot vryheid van gewete, godsdiens, denke, oortuiging en mening benadruk, soos uiteengesit in artikel 15 van die Grondwet," het die bestuur Donderdag in 'n verklaring gesê. "Gegewe Suid-Afrika se pynlike, rassige en kultureel verdrukkende verlede, belyn ons onsself ook met artikel 31 van die Grondwet waar die reg om tot 'n kulturele en godsdienstige groep te behoort, beskerm word."
Volgens die verklaring distansieer Redefine homself van die "neerhalende en onwaardige manier" waarop Thando Mahlangu en me. Nqobile Masuku deur die sentrumbestuurder hanteer is. "Die hantering was sonder enige beginsels van menswaardigheid of gelykheid, die basis van ons grondwetlike demokrasie. Redefine vra dus nie net om verskoning aan mnr. Mahlangu en me. Masuku nie, maar ook aan die hele Ndebele-volk as 'n geheel en aan alle Suid-Afrikaners. Dit is noodsaaklik vir Redefine om te kommunikeer dat ons besef dat geen uitslag van 'n interne ondersoek die pyn en vernedering ongedaan kan maak nie.
"Ons respekteer die keuse van alle Suid-Afrikaners om klere te dra en te assosieer kragtens hul identiteit en kulturele geloof. As 'n onmiddellike maatreël sal ons diversiteitsopleiding aan alle sentrumbestuurders uitbrei. Hierdie saak het dit vir ons ook duidelik gemaak dat ons deurlopend ons interne beleide moet hersien en bywerk sodat dit in pas kan wees met die waardes en beginsels wat die verskeidenheid van kulture in ons diverse nasie erken en vier."
Die bestuur poog steeds om met Mahlangu kontak te maak om persoonlik om verskoning te vra.
Die voorval het in Clicks in die sentrum plaasgevind. Clicks het vroeër in 'n verklaring bevestig dat dit nie sy bestuur was wat die klant gevra het om die winkel te verlaat nie. "Die sentrumbestuurder van Boulders, tesame met Boulders-sentrumsekuriteit, het die Clicks-winkel betree en geëis dat die klant die perseel verlaat. Die bestuurder van die Clicks-winkel het ingegryp en die sentrumbestuurder gevra om die winkel te verlaat. Die klant is toegelaat om verder inkopies te doen. Ons is uiters verleë oor die sentrumbestuurder se gedrag en sal 'n formele klag indien."
Boulders-winkelsentrum het Woensdag in 'n kort plasing op Facebook gesê Mahlangu is aanvanklik gevra om die winkel te verlaat omdat sy onderklere hom onsedelik blootgestel het.
Boulders-winkelsentrum In die nuus
Dankie vir die waarskuwimg. Sal maar in die toekoms my velhoed tuis los?
Wonder of vroue met wye rokke ook onder selfde kam geskeer gaan word….en o ja oop skoene?
Weet nie hoekom hulle so bekommerd is oor die grondwet nie.Ou Zuma het ons mos gewys hy is nie die papier werd waarop hy geskryf is nie.
Dankie tog, hopelik kan die rassekaart nie hier (weer) gespeel word nie.
Sal daarvan hou om die hele uitrusting te gesien het. Die sentrum bestuurder kon tog seker nie so aangegaan het oor die gekleurde kombers nie. Het hy dalk nie te min onderaan gehad wat dalk kon lei tot ontbloting van homself in die publiek nie.
Anders kan ons mos nou maar almal maak wat ons wil. Dink net aan al die prostitute. Prostitusie is tog seker ook 'n "culture".